Kirvan op gala van ballet gehuldig | Netwerk24
17 Julie 2020 11:00
Celeste Botha en Marlin Zoutman huldig hul vriend en danskollega Kirvan Fortuin op die gala-aand van die Suid-Afrikaanse Internasionale Balletkompetisie (SAIBC). Foto: Nardus Engelbrecht
Die ontslape Kaapse danser en choreograaf Kirvan Fortuin word Saterdagaand gepas en op spesiale wyse gehuldig op die gala-aand van die Suid-Afrikaanse Internasionale Balletkompetisie (SAIBC). Twee dansers gaan 'n duet dans uit Fortuin se hoogaangeskrewe dansstuk Katrina: Die dansende taal.
Die afgelope week het 155 dansers van 28 lande dit uitgespook vir geldpryse, beurse en studiebeurse van balletskole en somerprogramme in die gesogte kompetisie.
Ouma Katrina Esau is die laaste mens wat nog die oertaal N|uu kon praat. In die menslike stuk het sy haar lewensverhaal in haar eie woorde vertel met aangrypende musiek gekomponeer deur Coenie de Villiers en choreografie van Fortuin.
Saterdagaand dans Celeste Botha en Marlin Zoutman van die New World Dance Theatre 'n duet uit die stuk. Botha vertel dat hulle vriende en kollegas was van Fortuin en dat hulle dikwels saamgewerk het. Hy was onder meer by New World Dance Theatre se opleidingsprogram vir jong dansers betrokke. Die hoogtepunt was toe hulle saam na Rotterdam gereis het om daar te dans by die Afrikaanse Kunste in Amsterdam-fees te dans.
"Hy het altyd grense verskuif en geveg vir die regte van kunstenaars, veral die gemarginaliseerde kunstenaars. Hy was ook 'n uitgesproke aktivis vir LGBTQI-regte. Mag sy nalatenskap voortleef in die ontelbare jong mense wie se lewe hy met sy hartstog en geesdrif geraak het," sê Botha.
Kirvan het in Rotterdam dans aan die Codarts-Universiteit van die Kunste bestudeer en het al op talle Europese verhoë gedans.
Fortuin (28) is verlede maand in sy tuisbuurt, Macassar, met 'n mes doodgesteek. Die gala-aand begin om 19:00 Kaartjies vir die gala-aand is beskikbaar by https://form.jotorm.com/201862488490059. Van daar sal kaartjiehouers 'n epos met 'n skakel en wagwoord na die webblad ontvang. Besoek. www.saibc.com –Laetitia Pople